西縣途中二十韻
作者：薛能
朝代：唐

paragraphs: 野客誤桑麻，從軍帶鏌鋣。
豈論之白帝，未合過黃花。
落日投江縣，征塵漱齒牙。
蜀音連井絡，秦分隔褒斜。
硤路商逢使，山郵雀啅蛇。
憶歸臨角黍，良遇得新瓜。
食久庭陰轉，行多屐齒窪。
氣清巖下瀑，煙漫雨餘畬。
黃鳥當蠶候，稀蒿雜麥查。
汗涼風似雪，漿度蜜如沙。
野色生肥芋，鄉儀擣散茶。
梯航經杜宇，烽候徹苴咩。
逗石流何險，通關運固賒。
葛侯真竭澤，劉主合亡家。
陷彼貪功吠，貽爲黷武誇。
陣圖誰許可，廟貌我揄揶。
閑事休徵漢，斯行且詠巴。
音繁來有鐸，軏盡去無車。
溢目看風景，清懷嘯月華。
焰樵烹紫筍，腰簟憩烏紗。
杞國憂尋悟，臨邛渴自加。
移文莫有誚，必不滯天涯。